Sekerheidsman skiet 'dief' dood | Netwerk24
Sekerheidsman skiet 'dief' dood
Deur Nielen De Klerk @Nielendk 20 Mei 2020 06:03
Die lyk van 'n man wat glo by 'n huis ingebreek en goed gesteel het, lê op die sypaadjie in Ridgeworth. FOTO: Titanium securitas | Facebook
'n Man wat vermoedelik by 'n huis ingebreek en goed gesteel het, is deur 'n sekerheidsbeampte doodgeskiet.
Die voorval het verlede Vrydag omstreeks 15:00 op die hoek van Ridgeworth-rylaan en Old Oakweg in Bellville gebeur.
Volgens kapt. Jonathan Blanc-kenberg, woordvoerder van die Bellville-polisie, het die sekerheidsbeampte van Fidelity ADT toevallig verby die huis gery toe hy sien hoe die oorledene oor die huis se muur na die pad toe spring.
Die sekerheidsbeampte het die man genader en hulle is saam na die huis toe om duidelikheid oor die situasie en die goed in sy besit te kry.
"Oppad daarheen het 'n argument ontstaan. Die oorledene het 'n mes uitgehaal en die beampte meer as een keer probeer steek," sê Blanckenberg.
Die beampte het sy vuurwapen by hom gehad en in die gestryery op die man geskiet. Hy is op die toneel oorlede.
Blanckenberg sê daar is getuies wat die gebeure bevestig. 'n Geregtelike doodsondersoek is geopen.
Die polisie weet egter nie wie die oorledene is nie. "Dit is 'n bruin man, wat in sy 40's kan wees."